
B7‑0153/2009
Europa-Parlamentets beslutning om kompensation til passagerer i tilfælde af flyselskabets konkurs

Europa-Parlamentet,

–
der henviser til mundtlig forespørgsel med forhandling af 15. oktober 2009 til Kommissionen om kompensation til flypassagerer i tilfælde af flyselskabets konkurs (O-0089/09 – B7-0210/2009),

–
der henviser til Rådets direktiv 90/314/EØF af 13. juni 1990 om pakkerejser, herunder pakkeferier og pakketure,

–
der henviser til Rådets forordning (EF) nr. 2027/97 af 9. oktober 1997 om luftfartsselskabers erstatningsansvar i tilfælde af ulykker,

–
der henviser til Europa-Parlamentets og Rådets forordning (EF) nr. 785/2004 af 21. april 2004 om forsikringskrav til luftfartsselskaber og luftfartøjsoperatører,

–
der henviser til Europa-Parlamentets og Rådets forordning (EF) nr. 261/2004 af 11. februar 2004 om fælles bestemmelser om kompensation og bistand til luftfartspassagerer ved boardingafvisning og ved aflysning eller lange forsinkelser og om ophævelse af forordning (EØF) nr. 295/91,

–
der henviser til Europa-Parlamentets og Rådets forordning (EF) nr. 1008/2008 af 24. september 2008 om fælles regler for driften af lufttrafiktjenester i Fællesskabet,

–
der henviser til forretningsordenens artikel 115, stk. 5,

A.
der henviser til, at Rådet direktiv 90/314/EØF regulerer dele af pakkeferiebranchen og fastsætter bestemmelser om passende kompensation og hjemtransport af forbrugere i tilfælde af pakkeferiearrangørers konkurs,

B.
der henviser til, at forordning (EF) nr. 2027/97 fastsætter karakteren af luftfartsselskabers erstatningsansvar i tilfælde af uheld og kompensationsordninger for passagerer,

C.
der henviser til, at forordning (EF) nr. 785/2004 fastsætter de forsikringskrav, som luftfartsselskaber og luftfartøjsoperatører skal opfylde,

D.
der henviser til, at forordning (EF) nr. 261/2004 indeholder bestemmelser om kompensation og bistand til luftfartspassagerer ved boardingafvisning og ved aflysning eller lange forsinkelser,

E.
der henviser til, at forordning (EF) nr. 1008/2008 fastsætter strenge økonomiske regler for luftfartøjsoperatører,

F.
der henviser til, at der i det seneste årti har været en betydelig vækst i antallet af relativt små lavprisselskaber, der flyver til anerkendte feriedestinationer, og disses passagertal,

G.
der henviser til, at der i de seneste ni år inden for lufttransportsektoren har været 77 konkurser, der i visse tilfælde har ført til, at mange tusinde passagerer forblev strandet på deres rejsemål og ude af stand til at kunne anvende deres hjemrejse,

1.
bemærker, at Kommissionen har foretaget en omfattende høring af interesserede parter om luftfartsselskabers konkurs;

2.
minder om, at Kommissionen gennemførte en stor undersøgelse af de vanskeligheder, der er forbundet med luftfartsselskabers konkurs, og disses konsekvenser for passagerer og fremsendte resultaterne til Parlamentet i februar 2009;

3.
tager denne undersøgelses resultater og den vifte af muligheder, der gennemgås deri, til efterretning;

4.
minder i denne forbindelse om, at der foreligger en række muligheder, som Kommissionen kan gøre brug af, for at forbedre mulighederne for passagerer hos konkursramte luftfartsselskaber, herunder krav til selskaberne om obligatorisk forsikring, en frivillig forsikringsordning for passagerer, som luftfartsselskaber skal tilbyde, og oprettelse af en garantifond;

5.
opfordrer Kommissionen til at undersøge muligheden af et lovforslag, der har det specifikke formål at sikre erstatning til passagerer hos luftfartsselskaber, der går konkurs, og som fastsætter økonomiske og administrative foranstaltninger, herunder princippet om fælles ansvar for passagerer for alle luftfartsselskaber, der flyver i samme retning med ledige sæder, hvilket i tilfælde af luftfartsselskabers konkurs sikrer hjemtransport af passagerer, der er strandet i en anden lufthavn end udrejselufthavnen, og forelægge det senest 1. juli 2010, hvis den finder et sådant relevant; anmoder Kommissionen om, at den sideløbende med en gennemgang af pakkerejsedirektivet 90/314/EC forelægger forslag til en udvidelse af hjemtransport‑ eller omdirigeringsmulighederne for berørte passagerer;

6.
opfordrer Kommissionen til at overveje muligheden af at udvide sådanne foranstaltninger til luftfartsselskaber, der har indstillet driften og dermed skaber samme gener for passagerne som selskaber, der kommer under konkurs;

7.
opfordrer Kommissionen til at undersøge muligheden af, at nationale tilsynsmyndigheder hurtigt kan frigive tilbageholdte luftfartøjer, således at disse luftfartøjer kan anvendes til at flyve strandede personer hjem;

8.
pålægger sin formand at sende denne beslutning til Rådet, Kommissionen og medlemsstaternes parlamenter og regeringer.

